13 xebatkarî qezaya Bongilanî ra seba karî ameyî qezaya Etîmesgutî ya Anqara. Rixmê testê Korona yê 3 karkeran pozîtîf vejîya hema zî 13 karkerî bodrumê bînayêke de pîya ciwîyenê. Seba ke sewbîna cayê karkeran çin o karkerî na bîna de manenê ke tede têna yew pencere esta û bêhîjyen a.
Giyasettîn Dogumo ke testê ci pozîtîf vejîya îfade kerd ke o hîrê reyî şîyo Nêweşxaneyê Sîncanî la çewî eleqe nêmojna ci. Dogumî vat: ''Dima di embazê mi zî bîyî nêweş. Ambulasî ma berdê Nêweşxaneyê Bîlkentî. Uja de mi rê zî test ame kerdene û testê ma pozîtîj vejîyayî. Servîsê 184î ma rê vat ma xo îzole bikerê la tîya de îzlokerdiş mumkîn nîyo. Îmkanê ma çin ê ke ma sewbîna yew ca de bimanê. Ma wazenê wa seba ma tedbîrî bêrê girewtene. Ma sey pêro hemwelatîyan heqê xo yê weşîye wazenê.''
Birayê Giyaseddînî Mehmet Tahîr Dogumî zî vat: ''Çew ma reyde eleqedar nêbi. Hem serekkomare û hem zî wezîrê weşîye vanê ê hetê ma de yê. Ma tersenê ke çew do ma ra jan gêno. Ê terefgîranê xo pê tayarayanê şexsîyan anê, benê cayanê tewr rindan la wayîrê ma nêvejîyenê. No zî mojneno ke ê ma sey sinifa cêre vînenê. Eke ma hemwelatê înan ê wa ma rê zî nê heqan bidê.''
